Sunt plin de năduf. De ce? Pentru că l-am văzut aseară, la televizor, pe nesimțitul poporului.

Despre Victor Ciorbea e vorba. Care oficial ocupă înalta demnitate de Avocat al POPORULUI. Nici nu mai țineam minte că există instituția asta, nici nu mai știam cine e Avocatul POPORULUI. Pentru că până acum s-a distins printr-o inactivitate totală. Singurul moment în care s-a făcut remarcat Avocatul POPORULUI a fost la alegerile prezidențiale din 2014. Și prin ce s-a făcut remarcat? Prin faptul că n-a vrut să ia niciun fel de atitudine împotriva bătăii de joc care s-a întâmplat cu votul din diaspora. În rest nimic, nimic, nimic. A tocat banii POPORULUI fără să facă nimic.

Până ieri seara când, domnul Ciorbea, îngălat cum îl știm, a făcut o conferință de presă în care se arăta foarte îngrijorat de starea de sănătate a șpăgarului Sorin Oprescu.

Măi, îți vine să crezi așa ceva?

Întâi de toate, îmi amintesc foarte bine ce a declarat avocatul șpăgarului în ziua în care l-au arestat. Cum că Sorin Oprescu, deși suferă de tot felul de boli, nu va încerca să scape de arest pe motive medicale. Adică, vezi domnule, șpăgarul e de fapt un om demn, un om cu onoare.

Aiurea. Ce onoare, ce demnitate? Sorin Oprescu este exact cum a fost din totdeauna. Un ipocrit și un șmenar. Ce? E prima dată când una zice și alta face? E prima dată când plânge la comandă și se jură pe tot ce are el mai sfânt? Tocmai asta e, că n-are nimic sfânt. N-au trecut nici 2 săptămâni și a început circoteca. Ba îl doare inima, ba îl doare ficatul, ba îl dor plămânii… Păi până acum 2 săptămâni singurul loc unde îl durea era în fund. Îl durea în fund de noi, de cetățeni. I s-o fi agravat așa de tare durerea în fund încât nu mai poate să stea pe scaun? În orice caz, se pare că nu mai poate să stea la zdup. Bineînțeles că nu poate. Păi șpăgarul e învățat cu luxul.

Dar să-l lăsăm pe șpăgar, că stă bine unde stă.

Să ne întoarcem la Victor Ciorbea. Nu îmi stă în fire să folosesc cuvinte jignitoare, dar parcă toate cuvintele urâte la un loc nu pot exprima frustrarea pe care o simt. Îți poți imagina că individul ăsta a fost primarul Bucureștiului și primul-ministru al României? Și după ce a făcut țara asta praf, după ce și-a bătut joc de toate speranțele noastre, în loc să se ducă într-o văgăună și să nu mai auzim niciodată de el, tot după ciolan trage. Mai ții minte cum a apărut Victor Ciorbea în viața publică? A dat din coate și s-a făcut lider de sindicat. Și pe urmă a sărit în barca politicii, fără niciun pic de rușine. Normal, ce a fost singurul care a făcut asta? Deși este de o incompetență rar întâlnită s-a cocoțat în cele mai înalte funcții. Când a rămas fără partid, PNȚ-CD, partidul pe care l-a condus și l-a distrus, a început să se căciulească pe la alții după o funcție. Și l-a găsit pe Ponta, care și-a făcut o filozofie politică din a da pomeni în stânga și în dreapta. Și uite așa a ajuns Victor Ciorbea în funcția de Avocat al POPORULUI.

Și uite acum ce face domnul Avocat al POPORULUI.

Este foarte îngrijorat de starea de sănătate a șpăgarului Sorin Oprescu. Și când l-a găsit îngrijorarea? Într-o vineri seara când oamenii se întorc de la serviciu, unii se duc la cumpărături, unii se pregătesc de weekend, când în general oamenii nu sunt foarte atenți la ce se întâmplă în politică. Adică a vrut să facă lucrurile cât mai la fereală, cât mai puțin vizibil pentru public. Știi, dacă zici ceva te mai și prostește în față. O să spună că nu e nimic ascuns ci dimpotrivă a făcut și conferință de presă tocmai pentru că e un om ce dă dovadă de deschidere și transparență, blah blah, blah blah… De fapt dă dovadă încă o dată de un comportament discutabil în niciun caz un comportament de înalt demnitar al statului.

De câte ori s-a arătat îngrijorat Avocatul POPORULUI de soarta ta? Dar de soarta a mii și mii de morți prin spitale pentru că niște hoți ordinari au furat banii de medicamente? Dar de soarta a mii și mii de medici care au început să plece în lumea mare alungați de sărăcie? Dar de soarta a mii și mii de morți în accidente de mașină pentru că niște hoți ordinari au furat banii de șosele? Dar de soarta a mii și mii de copii cărora li se refuză o soartă mai bună pentru că niște hoți ordinari fac tot felul de șpăgi cu manuale și cu licențe de calculator? Dar de soarta a mii și mii de profesori care au lefuri de bătaie de joc? Dar de soarta a milioane de pensionari care trăiesc în mizerie deși au muncit o viață întreagă? Dar de soarta noastră, a tuturor românilor, care suntem nevoiți să trăim într-o țară subdezvoltată din cauza unor hoți ca Oprescu și incompetenți ca Ciorbea?

Te întreb încă o dată – Ție îți vine să crezi?

Cât de nesimțiți sunt oamenii ăștia?